Dagur sjálfboðaliðans : Sjálfboðaliðastörf á vinnu - og skólatíma ? Sólveig Ása B. Tryggvadóttir skrifar 5. desember 2019 08:00 Í tilefni af degi sjálfboðaliðans langar mig að skrifa litla hugleiðingu og áskorun til vinnustaða og skóla . Ég held að allir landsmenn séu orðnir sammála um það að samfélagsleg ábyrgð er mikilvæg í jöfnu og hamingjusömu samfélagi . Stór hluti af því að vera samfélagslega ábyrgur er að vera virkur borgari . Hugsa vel um náttúruna , bíða í röð , kjósa og að koma týndum vettlingi fyrir á grindverki . Í dag er gerð ríkari krafa til fyrirtækja að gefa til baka og að vera ábyrg , hvort sem það er til að jafna kolefnisfótspor eða gefa til góðgerðarmála . Enn fremur reiðir vinnumarkaðurinn sig á vel þjálfað og metnaðarfullt starfsfólk . Öll fyrirtæki vilja hafa ánægða starfsmenn því að það ýtir undir afköst og framleiðni , sem og að næla í hæfileikaríkt fólk með aðlaðandi og eftirsóttum vinnustað . Markvisst vinnur samfélagið saman að því að bæta líðan fólks í vinnu og námi . Síðastliðin ár hafa fyrirtæki boðið upp á að fólk stundi hreyfingu á vinnutíma og margir hafa stytt vinnudaginn . Þeir sem vinna að andlegri heilsueflingu , eða geðrækt , líður betur í vinnu . Það er þá ekki úr vegi að alveg eins og starfsfólk fær að stunda heilsurækt á vinnutíma að það ætti að geta sinnt sjálfboðaliðastarfi . Skólar reyna að sama skapi að hlúa vel að nemendum og geta lagt sitt af mörkum með því að meta sjálfboðaliðastarf til eininga . Sýnt hefur verið fram á það að á vinnumarkaði framtíðarinnar verði vöntun á færni sem einmitt lærist í gegnum samfélagslega virkni sjálfboðaliðastarfs . Færni í gagnrýnni hugsun , samskiptum , samvinnu , aðlögunarhæfni , sköpun og tilfinningargreind svo eitthvað sé nefnt . Sjálfboðaliðastarf er þjóðfélagslega hagkvæmt og nauðsynlegt Í gegnum tíðina hafa Íslendingar verið virkir í félags - og sjálfboðaliðastarfi . Helst ber að nefna björgunarsveitirnar , sem sannarlega vinna lífsnauðsynlegt starf . Mikið af félagastarfi er viðurkennt en ekki hefur skapast nægilega góður rammi í kringum óeigingjarnt starf greiðasamra einstaklinga . Sjálfboðaliðastarf verður seint metið út frá krónum og aurum , en framlag sjálfboðaliða til samfélagsins er ómetanlegt . Sjálfboðaliðastarf fær mis mikla viðurkenningu þó að það sé auðvitað mikilvægt bæði að fara á fjöll í óveðri og að selja kakó á jólamörkuðum . Sumir vinna mjög sýnilegt starf í formi t.d. matargjafa og aðrir vinna að langtíma verkefnum . Sjálf vinn ég með sjálfboðaliðum að því að auka skilning í alþjóðasamfélagi með því að byggja brýr milli ólíkra sjónarmiða og auka samskipti . Sjálfboðaliðar stunda geðrækt í gegnum sín störf og þjálfa samkennd og samskipti . Færni sem er mjög mikilvæg og sannarlega ávinningur fyrir gæði samfélagsins . Ég vil hvetja vinnuveitendur sem og skóla til að leyfa starfsfólki og nemum að vinna að mannúðarstarfi og gefa í það tíma og einingar . Það er sennilega sjálfbærasta leiðin til þess að sýna samfélagslega ábyrgð fyrir þjóðarbúið . Höfundur er framkvæmdastjóri sjálfboðaliðasamtakanna AFS á Íslandi .